DEĊIŻJONI TAL-KUMMISSJONI
tal-11 ta' Jannar 2006
li temenda l-Appendiċi A għall-Anness V ta' l-Att ta' l-Adeżjoni ta' l-2003 fir-rigward ta' ċerti stabbilimenti fis-setturi tal-laħam u l-ħalib fir-Repubblika Ċeka
(innotifikata taħt dokument numru C(2005) 6052)
(Test b'relevanza għaż-ŻEE)
(2006/17/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat l-Att ta' Adeżjoni ta' Ċipru, l-Estonja, il-Latvja, il-Litwanja, Malta, il-Polonja, ir-Repubblika Ċeka, is-Slovenja, s-Slovakkja u l-Ungerija, b'mod partikolari l-Anness V, Kapitolu 3, Taqsima A(1), paragrafu (d) tiegħu,
Billi:
(1)
Ir-Repubblika Ċeka ngħatat perjodi tranżitorji għal ċerti stabbilimenti mniżżla fl-Appendiċi A (1) għall-Anness V ta' l-Att ta' l-Adeżjoni ta' l-2003.
(2)
Skond dikjarazzjoni uffiċjali mill-awtorità kompetenti Ċeka, ċerti stabbilimenti kkompletaw il-proċess tagħhom ta' titjib u issa jinsabu f'konformità sħiħa mal-leġiżlazzjoni Komunitarja. Ċerti stabbilimenti temmew l-attivitajiet tagħhom li għalihom kienu kisbu perjodu tranżitorju. Dawk l-istabbilimenti għandhom għalhekk jitneħħew mil-lista ta' stabbilimenti li qegħdin fi tranżizzjoni.
(3)
L-istatus ta' tliet stabbilimenti tal-laħam u l-klassifikazzjoni mill-ġdid tagħhom bħala stabbilimenti b'kapaċità baxxa għadu qed jiġi diskuss ma' l-awtorità kompetenti Ċeka. Jeħtieġ li jiġi previst żmien supplimentarju qasir sabiex il-qagħda tiġi ċċarata.
(4)
L-Appendiċi A ta' l-Anness V għall-Att ta' l-Adeżjoni ta' l-2003 għandu għalhekk jiġi emendat biex jirrifletti dan. Dan għandu jiġi sostitwit minħabba raġunijiet ta' ċarezza.
(5)
Il-Kumitat Permanenti dwar il-Katina Alimentari u s-Saħħa ta' l-Annimali ġie infurmat dwar il-miżuri previsti f'din id-Deċiżjoni,
ADOTTAT DIN ID-DEĊIŻJONI:
Artikolu 1
L-Appendiċi A għall-Anness V ta' l-Att ta' l-Adeżjoni ta' l-2003 jissostitwih it-test fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, il-11 ta' Jannar 2006.